মৌলভীবাজার, ২৬ জুন (শীর্ষ নিউজ ডটকম): মৌলভীবাজারের কুলাউড়ায় ২ ছিনতাইকারীকে গ্রেফতার করা হয়েছে। আজ রোববার  সকালে কাদিপুরের গুপ্তগ্রাম থেকে পুলিশ তাদের আটক করে। আটককৃতরা হলো- হেলাল মিয়া (২২) ও মানিক মিয়া (২৩)।  প্রত্যক্ষদর্শী ও পুলিশ সূত্রে জানা গেছে, শনিবার রাত সাড়ে ৮টার দিকে পৌরশহরের টিটিডিসি এলাকার জলিল মিয়ার বাড়ির সামনে থেকে তার স্ত্রীর স্বর্ণের চেইন ছিনতাই করে হেলাল ও মানিক। মহিলা ছিনতাইকারীদেরই চিনতে পেরে পুলিশকে জানান। আজ সকালে পুলিশ গুপ্তগ্রাম এলাকায় অভিাযান চালিয়ে তাদের গ্রেফতার করে। এ সময় ছিনতাইকৃত ১ ভরি ওজনের স্বর্ণের চেইনটি উদ্ধার করা হয়।  থানার ওসি কামরুল হাসান ঘটনার সত্যতা নিশ্চিত করে শীর্ষ  নিউজ ডটকমকে জানান, গ্রেফতারকৃতদের আদালতের মাধ্যমে জেলা কারাগারে পাঠানো হয়েছে।  (শীর্ষ নিউজ ডটকম/প্রতিনিধি/সাখা/রাজ/১৪.০৪ ঘ.)